送淮南轉運李學士君錫
作者：梅堯臣
朝代：宋

paragraphs: 王都重兵廩，命使總八方。
淮南舟車衝，三楚籠利長。
惟時有才彥，數計等桑羊。
八月賜詔行，朱斾插大航。
汴湍入秋漲，東鼓下鏜鏜。
今日發大梁，明朝過睢陽。
睢陽授經地，父老認道旁。
同業八十人，或貴或爲郎。
先生歿大官，弟子無荷囊。
乃知詩書傳，要在明三綱。
隋末聞仲淹，來學去佐唐。
唐初稱名臣，鮮及杜與房。
親見慕義人，專門起輝光。
我聞房杜流，已顯惟王張。
雲漢幾萬里，星宇爭耀芒。
歸來立螭頭，莫愛魚稻鄉。